Sopko, Miroslav, poslanec NR SR (2019-09-20):
Tak ešte raz. Je piatok 12.07 hod., dobre, nebudem sa snažiť vás nejak unudiť, ale naozaj sa pokúsim vo veľmi krátkej forme vysvetliť, prečo je podľa môjho názoru i mojich kolegov, ktorí sa podpísali pod tento návrh zákona, mimoriadne dôležité, aby sa pohlo práve v tejto problematike ďalej. O čo ide? Najprv možno netradične. Asi možno nie každý z vás vie, v súčasnosti na slovenských školách prebieha mimoriadne hektické obdobie vypĺňania práve výkazov štatistickej, inej povahy, pretože sú mimoriadne dôležité práve kvôli zdroju financovania ako takému. Hektické najmä preto, lebo celý systém v rámci rezortného informačného systému bol spustený 15. septembra a dnes je vlastne deadline. To znamená, že do dnešného dňa to treba všetko odoslať s tým, že už niekoľko dní mi práve z jednotlivých škôl hlásia, aký je s tým opätovne problém. Čiže nie je to nová vec. Ukazuje sa, že tieto naše elektronické veci nefungujú úplne tak, ako by mali. Iste, mohol by som, ako nejakej kritiky, tým pádom ako povedať, že tak o čo sa tu snažím potom presadzovať, aby všetky tieto výkazy išli iba práve tou elektronickou formou. Podľa mňa ale pri tých peniazoch, pri tých investíciách, ktoré išli práve do informačných systémov, nielen školstva, ale aj inde, by sme mali vyžadovať, aby veci, ktoré sú naprogramované a urobené, fungovali, aby ľudia zbytočne nestresovali, nepýtali sa medzi sebou, najmä ak sa nedočkajú odpovede zhora. To tiež mám množstvo podnetov, aby tie potrebné údaje, ktoré potrebujú, najmä pre pridelenie finančných prostriedkov pre svoje školy, odišli a boli následne aj spracované bez nejakých chýb a hlavne, najmä bez nejakého ručného upravovania a tak ďalej. To jednoducho považujem za neprípustné. Neprípustné najmä, keď chceme vydávať práve to používanie informačných technológií ako spôsob, ktorý je zlepšením a ktorý je vlastne bojom proti byrokracii. A praktický výsledok je ten, že ľuďom dvíha riadne tlak a sú z toho problémy. Ľudia si sami medzi sebou pomáhajú. Existujú facebookové skupiny, kde si zdieľajú medzi sebou informácie, ako sa z tej šlamastiky dostať, pokiaľ im niečo nejde. Tak len prečítam námatkovo, kde vlastnou tvorbou, aby mali aspoň tí, ktorí tu sú, aspoň zhruba nejakú predstavu, že čím si momentálne tie školy naozaj reálne, čiže tí riaditelia, zástupcovia a ľudia, ktorí sú na to kompetentní, čím si vlastne v súčasnosti prechádzajú. A verte tomu, že keď to takto prečítam, určite nebudete vedieť, o čom hovorím, ale tí ľudia, ktorých sa to týka, veľmi dobre rozumejú tomu, čo sa deje. Takže skúsili spoločnými silami vlastný návod, áno? Ja som potom prípadne k dispozícii a môžem vám jednotlivé skratky vysvetliť a uviesť vás do problematiky trošku hlbšie, aby ste vedeli, že je to niečo strašné. Takže prvý krok; aSc, to je náš informačný systém, ktorý funguje na školách; aSc, odosielam list cez odosielač štatistiky, zvlášť EDUID škola, zvlášť elokované pracovisko. Druhý krok, CRINFO, to je skratka pre ďalší portál. Prihlásim sa cez EDUID školy (elokované, už spáruje sa zo školou, kontrola, či mi prešla dávka, to znamená tie dáta, ktoré boli poslané). Tretí krok, klik na EDUZBER, kontrola všetkých položiek, A – zamestnanci, B – prvý stupeň, C – druhý stupeň. Štvorka, odošlem EDUZBER. Päťka, odhlásim sa z EDUID školy, prihlásim sa na EDUID SJ, myslí sa tým školská jedáleň. Výkaz, osmička, výkaz 40-01. Sedmička, odhlásim sa z EDUID školská jedáleň, prihlásim sa na EDUID ŠKD. Osmička, výkaz 40-01. Deviatka, odhlásim sa, prihlásim sa, EDUID škola, výkaz 3-01 aj elektronicky, aj papierovo. Desiatka, aplikácia cez www.vykazy.sk, príloha 3-01 P, aj elektronicky, aj papierovo. Jedenástka, CVTI, príloha 3-01, cudzinci, iné vzdelávanie, národnostné menšiny a iné, aj elektronicky, aj papierovo. Dvanástka, otázka, či je všetko, ak áno, bod 13. Trinásty bod, fľaša šampanského, ale neviem od koho. Najviac ma na tomto zaráža, že pri týchto info; či pri týchto financiách, ktoré naozaj išli do informačných systémov, ktoré dnes na školách máme, ktoré v školstve pracujú, sa stále ešte musia tieto výkazy odosielať papierovou formou. Preto prichádzame aj s týmto návrhom zákona, aby bola zavedená výlučne elektronická forma. To znamená, ak ľudia zadajú údaje cez portály, ktoré nestáli malé peniaze, cez portály, ktoré nestáli malé peniaze, aby sme mali za to zodpovedajúcu službu, ktorá je spojená aj s užívateľsky príjemným prostredím, to znamená, že naozaj to aj funguje. Pretože čo sa deje potom? Neakceptujem rôzne dobré rady ľudí medzi sebou, že tak neposielajte to vtedy a vtedy, príďte domov večer, večer to pošlite, čiže nechoďte v tom exponovanom čase, kedy asi najviac škôl je prihlásených a vtedy odosielajú. Akože toto je pre mňa neprijateľné, pretože ak počítame s určitým termínom, kedy chceme, aby nám školy tie údaje poslali, ktoré sú potrebné, tieto údaje, tak máme vytvoriť práve preto prostredie, ktoré to zvládne. A opakovane sa mi potvrdzuje, že stále to nezvládajú napriek tomu, že ľudia, ktorí sú za rezortným informačným systémom, tým nechcem krivdiť, sa snažia, maximálne sa snažia. Ale jednoducho samotný softvér nedokáže odstrániť chyby, ktoré boli pri prvom, pri úplnom začiatku. A ďalšia vec, ktorá s týmto priamo tiež súvisí, je, konkrétne ktoré dáta my chceme od škôl, aby nám posielali, pretože v tom je tiež veľký problém. Je tam množstvo dát a školy by vedeli pri podrobnom audite dať presne na papier, čo sú všetko veci, ktoré potrebujete iba raz alebo sa, niekoho sa to týka, ku ktorým sa dostanete iba raz v rámci štatistickej ročenky a ináč nikto a nikdy nikoho tieto dáta nezaujímajú. Čiže je tu množstvo údajov, ktoré sú vypĺňané a sú úplne zbytočné, sa opovážim aj povedať z tohto miesta. Preto riešenie, to prvé riešenie je, aby sme umožnili, aby všetky tieto výkazy, ak tie údaje od škôl potrebujeme, boli odoslané len elektronicky. Žiadne vytláčanie na papier, žiadne opečiatkovanie, žiadne zasielanie nikam. Jednoducho v roku 2019 jednoducho je podľa mňa neprijateľné, ak tieto dáta potrebujeme a tie dáta sa následne aj spracúvajú, lebo ony tam sú, ten protokol je vytlačený, ale len pre istotu alebo len preto, aby sa niekde založil a zaberal miesto. Pred dvoma rokmi, keď som tento návrh zasielal, som si urobil taký predbežný výpočet, koľko tých protokolov a toho všetkého je. Pri počte vtedajších škôl mi vyšlo, čiže keby sme všetky tie papiere poskladali na seba, tak máme vežu skoro 14-metrovú, vysokú. Takže je to aj o tom, akým spôsobom pristupujeme k životnému prostrediu, to nestačí len hovoriť, len dať si podporný status k tomu, že sme za to, aby sme ochránili životné prostredie a sme proti klimatickým zmenám a všetko ostatné. Pokiaľ dopustíme, aby sa plytval papier, aby sa plytvala energia ľudí na to, na čo netreba. A to druhé, rovnako dôležité. Ak školy už zadali údaje, určité údaje, nemá kto v rámci ostatných informačných systémov verejnej správy od nich pýtať ďalšie a ďalšie dáta, pretože aj toto tento zákon rieši, pretože stále táto zmena nenastáva. Ja som očakával, že to niekto sa tejto témy chytí a porieši sa to pri rôznych druhoch novelizácií, ale nič sa nestalo. Stále nechávame toho čierneho Petra práve na tých školách, aby jednoducho dodávali tie údaje. Ale podľa mňa ony sú, ich úlohou je niečo úplne iné a nie, aby tu, keď niekto niečo potrebuje narýchlo, potrebuje nejakú dátovú zostavu, aby jednoducho ju poskytli a dali. Jednoducho toto nemôže takto ďalej pokračovať. Potom sa nečudujme ľuďom, že neveria, neveria, že sa čokoľvek dá zmeniť. Nečudujme sa, ak nadávajú, ak hovoria, že všetci sme rovnakí, pretože nič sme pre nich neurobili, a napriek tomu, že sa v médiách spomína, že sa dávajú investície do škôl a vybavenie a platy sa riešia stále, oni bežne zažívajú práve nie menej tej administrácie, ale práve naopak. Pociťujú, že tej byrokracie pribúda, cítia to ako reálny tlak, ktorý, žiaľ, sa potom aj odráža na celom chode tej školy. A pokiaľ pre nás je škola predovšetkým vzdelávacia inštitúcia a tí ľudia, ktorí sú v nej, by sa mali venovať najmä vzdelávaniu našich detí, tak máme robiť všetko pre to, aby sme tú byrokraciu obmedzovali a nie naopak. Preto vyjadrujem sa tu a žiadam o podporu pre toto opatrenie, ktoré ak prejde prvým čítaním, som otvorený diskusii a prípadným vašim aj návrhom aj z koaličných strán, aby sme vytvorili takú legislatívnu normu, ktorá školám a ľuďom v nej pomôže. A zároveň, zároveň sa podarí presvedčiť tých ľudí, že nám na nich záleží a že nechceme, aby určité dni v roku zažívali doslova a dopísmena infarktové stavy, pretože potom RIS, čo je v preklade skratka rezortný informačný systém, budú si skôr vykladať inak, že je to riziko infarktového stavu, pretože mnohí sa tak aj v súčasnosti cítia a práve dnes je posledný termín na odoslanie údajov. Takže žiadam vás o podporu tohto návrhu zákona. Je potrebný pre školy a som otvorený, ak budete mať záujem sa na ňom spolupodieľať, aby sme ho spoločne vylepšili a pomohli tak ľuďom, pretože o tom v tomto návrhu zákona ide. Ďakujem za pozornosť.